Raadslede ‘omgekoop’ om vir Makwarela te stemFoto ter illustrasie. (Foto: ANA) Action SA beweer een van sy raadslede in Tshwane is ŉ paar weke gelede omkoopgeld van nagenoeg R2 miljoen aangebied om ŉ stem ten gunste van dr. Murunwa Makwarela as nuwe Tshwane-burgemeester uit te bring. Volgens ActionSA is dié lid deur twee lede van die Defence of People (DoP)- politieke party genader, met ŉ aanbod om sy stem vir Makwarela as burgemeester te “koop”. Die betrokke lid is glo ŉ bedrag aangebied gelykstaande aan sy salaris vir die volgende drie jaar (nagenoeg R90 000 per maand) om vir Makwarela te stem. Die party het die polisie nou gevra om ŉ klag van bedrog teen die twee DoP-lede te ondersoek. “Gegewe die feit dat Makwarela uiteindelik uit sy pos geskop is weens ŉ vervalste bewys dat hy van insolvensie gerehabiliteer is, is dit eintlik vir ons geen verrassing om nou te hoor dat lede van die raad omgekoop is om hom in die eerste plek in te stem nie,” het Funz Ngobeni, ActionSA se voorsitter in Gauteng, Donderdag gesê. Makwarela, voormalige Cope-raadslid, se verkiesing as burgemeester einde Februarie is in omstredenheid gehul, aangesien dit wil voorkom of verskeie lede van die veelpartykoalisie in Tshwane vir Makwarela as burgemeester gestem het, al is hulle deur hul partye aangesê om vir Cilliers Brink van die DA as burgemeester te stem. Makwarela was die ANC-EFF-koalisie se kandidaat. ActionSA meen dit kan wees dat van sy ander lede óók omkoopgeld aangebied is om vir Makwarela te stem, dié dat sewe lede van die veelpartykoalisie uiteindelik teen hul eie party gestem het. Makwarela moes egter noodgedwonge op 10 Maart bedank nadat dit aan die lig gekom het dat hy nie net in 2016 as insolvent verkla is nie, maar boonop toe ŉ vervalste sertifikaat as bewys van sy rehabilitasie by die stadsbestuurder ingedien het.